b'\n_START_ARTICLE_\nWhist\n_START_PARAGRAPH_\nWhist este un joc de c\xc4\x83r\xc8\x9bi clasic, de levat\xc4\x83, care a cunoscut perioada sa de glorie \xc3\xaen sec al XVIII-lea si al XIX-lea, dup\xc4\x83 care a fost detronat de bridge, al c\xc4\x83rui str\xc4\x83mo\xc8\x99 este. Cu toate c\xc4\x83 regulile de joc sunt extrem de simple, jocul este destul de dificil.\n_START_SECTION_\nReguli\n_START_PARAGRAPH_\nSe folose\xc8\x99te un pachet standard de 52 de c\xc4\x83r\xc8\x9bi. C\xc4\x83r\xc8\x9bile din fiecare culoare (pica - \xe2\x99\xa0, cupa - \xe2\x99\xa5, caroul - \xe2\x99\xa6, trefla - \xe2\x99\xa3) de la cea mai mare la cea mai mic\xc4\x83 sunt: A, K, Q, J, 10, 9, 8, 7, 6, 5, 4, 3, 2. Whist-ul este jucat de patru juc\xc4\x83tori, \xc3\xaempar\xc8\x9bi\xc8\x9bi \xc3\xaen dou\xc4\x83 perechi cu partenerii a\xc8\x99ezati la mas\xc4\x83 fa\xc8\x9b\xc4\x83 \xc3\xaen fa\xc8\x9b\xc4\x83. Juc\xc4\x83torii trag c\xc4\x83r\xc8\x9bi pentru a determina perechile: cele dou\xc4\x83 mai mari desemneaz\xc4\x83 o pereche, iar celelalte dou\xc4\x83 perechea advers\xc4\x83. Este strict interzis s\xc4\x83 se comenteze c\xc4\x83r\xc8\x9bile sau s\xc4\x83 se semnalizeze \xc3\xaentre jucatori \xc3\xaen orice moment al jocului. C\xc4\x83r\xc8\x9bile vor fi amestecate de fiecare juc\xc4\x83tor pe r\xc3\xa2nd, \xc3\xaen mod obi\xc8\x99nuit de cel din st\xc3\xa2nga dealer-ului. Pentru a elimina timpii mor\xc8\x9bi \xc8\x99i a m\xc4\x83ri viteza de joc, un al doilea pachet de joc poate fi amestecat de c\xc4\x83tre partenerul dealer-ului \xc3\xaen timp ce acesta \xc3\xaemparte c\xc4\x83rtile apoi \xc3\xael plaseaz\xc4\x83 \xc3\xaen dreapta sa pentru a fi folosit \xc3\xaen urm\xc4\x83torul joc. C\xc4\x83r\xc8\x9bile se taie de c\xc4\x83tre juc\xc4\x83torul din dreapta dealer-ului \xc3\xaenainte de distribuire. Dealer-ul distribuie tot pachetul de c\xc4\x83r\xc8\x9bi, una c\xc3\xa2te una, \xc3\xaen sensul acelor de ceasornic, cu fa\xc8\x9ba \xc3\xaen jos, fiecare juc\xc4\x83tor av\xc3\xa2nd \xc3\xaen final c\xc3\xa2te treisprezece c\xc4\x83r\xc8\x9bi. Ultima carte, care apar\xc8\x9bine dealer-ului, este expus\xc4\x83 cu fa\xc8\x9ba \xc3\xaen sus pentru a arata care culoare va fi atuul. Aceast\xc4\x83 carte r\xc4\x83m\xc3\xa2ne cu fa\xc8\x9ba \xc3\xaen sus p\xc3\xa2n\xc4\x83 c\xc3\xa2nd dealer-ul joac\xc4\x83 pentru prima levat\xc4\x83. Juc\xc4\x83torul din st\xc3\xa2nga dealer-ului joac\xc4\x83 (atac\xc4\x83) primul pentru prima levat\xc4\x83. Orice carte din m\xc3\xa2na sa poate fi folosit\xc4\x83 pentru atac. Ceilalti juc\xc4\x83tori, \xc3\xaen ordinea acelor de ceasornic, joac\xc4\x83 fiecare c\xc3\xa2te o carte \xc3\xaen levat\xc4\x83, trebuind s\xc4\x83 pun\xc4\x83 de aceea\xc8\x99i culoare cu atacul dac\xc4\x83 posed\xc4\x83 c\xc4\x83r\xc8\x9bi din acea culoare. Un juc\xc4\x83tor care n-are car\xc8\x9bi \xc3\xaen culoarea atacat\xc4\x83 poate defosa orice carte a sa sau poate t\xc4\x83ia cu atu. Levata, \xc3\xaencheiat\xc4\x83 dup\xc4\x83 ce au contribuit to\xc8\x9bi patru juc\xc4\x83torii, este c\xc3\xa2\xc8\x99tigat\xc4\x83 de cel care a pus cea mai mare carte din culoarea atacat\xc4\x83, cu condi\xc8\x9bia s\xc4\x83 nu fi fost t\xc4\x83iat cu atu, caz \xc3\xaen care juc\xc4\x83torul care a pus cel mai mare atu c\xc3\xa2\xc8\x99tig\xc4\x83. C\xc3\xa2\xc8\x99tig\xc4\x83torul levatei atac\xc4\x83 acum pentru levata urm\xc4\x83toare. Se continu\xc4\x83 a\xc8\x99a p\xc3\xa2n\xc4\x83 c\xc3\xa2nd este jucat\xc4\x83 \xc8\x99i ultima levat\xc4\x83, a treisprezecea, dup\xc4\x83 care se face scorul. Dac\xc4\x83 nici o pereche nu a c\xc3\xa2\xc8\x99tigat suficiente puncte pentru a c\xc3\xa2\xc8\x99tiga partida, se mai distribuie o m\xc3\xa2n\xc4\x83. \xc8\x9aine de tehnica juc\xc4\x83torilor abilitatea de a \xc8\x9bine minte ce c\xc4\x83r\xc8\x9bi s-au jucat \xc8\x99i ce c\xc4\x83r\xc8\x9bi mai sunt \xc3\xaen joc. O levat\xc4\x83 jucat\xc4\x83 se \xc3\xaentorce cu fa\xc8\x9ba \xc3\xaen jos \xc8\x99i se a\xc8\x99aza, \xc3\xaen pachet de patru carti, \xc3\xaen fa\xc8\x9ba juc\xc4\x83torului care a c\xc3\xa2\xc8\x99tigat-o astfel \xc3\xaenc\xc3\xa2t la sf\xc3\xa2r\xc8\x99itul jocului se pot num\xc4\x83ra u\xc8\x99or levatele c\xc3\xa2\xc8\x99tigate de fiecare pereche. \xc3\x8enainte de a \xc3\xaencepe urm\xc4\x83toarea levat\xc4\x83, orice juc\xc4\x83tor poate cere s\xc4\x83 revad\xc4\x83 c\xc4\x83r\xc8\x9bile, dar numai pe cele din ultima levat\xc4\x83. \xc3\x8en timpul juc\xc4\x83rii unei levate, c\xc4\x83r\xc8\x9bile din aceasta, pot fi v\xc4\x83zute la dorin\xc8\x9ba oric\xc4\x83rui juc\xc4\x83tor.\n_START_SECTION_\nScor\n_START_PARAGRAPH_\nDup\xc4\x83 ce un joc s-a terminat, perechea care are cele mai multe levate marcheaz\xc4\x83 c\xc3\xa2te un punct pentru fiecare levat\xc4\x83 c\xc3\xa2\xc8\x99tigat\xc4\x83 peste \xc8\x99ase. Dac\xc4\x83 to\xc8\x9bi cei patru jucatori sunt experimenta\xc8\x9bi, \xc3\xaen general este greu ca scorul dintr-un singur joc s\xc4\x83 fie mai mare de doi. Se pot acorda puncte \xc8\x99i pentru posesia tuturor onorilor de atu (A, K, Q, J) de c\xc4\x83tre o pereche, \xc3\xaens\xc4\x83 acest lucru \xc8\x9bine de noroc \xc8\x99i juc\xc4\x83torii experimenta\xc8\x9bi nu accept\xc4\x83 aceast\xc4\x83 punctare. Partida e finalizat\xc4\x83 c\xc3\xa2nd o pereche face cinci puncte, dar \xc3\xaen func\xc8\x9bie de dorin\xc8\x9ba juc\xc4\x83torilor acest num\xc4\x83r poate fi schimbat.'